Bederf Wagter (en Fifi) met Merc-kussing | Netwerk24
Deur Marnus Hattingh 19 Junie 2019 06:09
"Stil, jy op jou groot kussing." Lus om Wagter (en Fifi) te bederf? Gee elk 'n Mercedes-Benz-ontwerpte lêkussing vir die winter. Want ná 'n dag van pleb-motors jaag verdien 'n keurige hond mos 'n drie-puntster-kussing, of hoe?
Maar hoe gemaak as Wagter hom, wel, soos 'n hond in die huis gedra?
Geen probleem nie, sê Mercedes-Benz en waai sy webwerf oop by sy jongste bybehore-bladsy. Daar kan jy 'n doelgemaakte grys kussing vir Wagter bestel, keurig geskep in grys materiaal (herhaaldelik masjienwasbaar) en met ekstra dik spons gevoer om ná net 'n week geen pootduike te wys nie.
Die kussings kom in drie groottes, sê Stuttgart se ontwerper van die fynste rygoed, sodat daar 'n pasmaat vir Wagter en sy naweek-gas Fifi is.
Selfs die halsband en bypassende drasak het Mercedes-Benz se bekende embleem op. Jip, die bure moet kan sien Wagter draf met 'n V8 se krag.
Kussings is straks nuttig vir jou beste vriend, maar soms moet 'n hond en sy baas ook vir 'n wandeling gaan. En dan hou almal jou dop.
Ook hier het Mercedes-Benz se ontwerpers sake deeglik deurdink. Gryp op die tafel Wagter se stapsakkie, afgewerk in Italiaanse leer en met 'n Mercedes-Benz-kenteken op die gespe, natuurlik. In die sakkie se boonste helfte pak jy gisteraand se oorskietbene. En in die onderste helfte (reukdig) bêre jy enige boodskap wat Wagter op die bure se grasperk wou agterlaat.
Mercedes-Benz weet jy kies jou waghond soos jou motor: Haastig en ywerig. Daarom is die embleem subtiel sigbaar aan die leiband (met fyn leer afgewerk). Jy weet, net ingeval die bure uitkom terwyl jy besig is met optelwerk.
Mercedes-Benz se ingenieurs het darem nie te veel tyd aan die hondereeks bestee nie. Die Italiaanse verskaffer MiaCara se hulp is ingeroep. Maar dis darem goed om te weet Duitse ingenieurswese het gehelp om skoon te maak waar Wagter wou droogmaak.